דונלד פרנק "דון" צ'ידל (באנגלית: Donald Frank "Don" Cheadle; נולד ב-29 בנובמבר 1964) הוא שחקן קולנוע, מפיק ומחבר אמריקני, זוכה 2 פרסי גלובוס הזהב, היה מועמד לפרס אוסקר לשחקן הטוב ביותר על תפקידו בסרט "מלון רואנדה" בשנת 2004 ולשישה פרסי אמי.
צ'ידל נולד בקנזס סיטי לבטי ודונלד צ'ידל, לצ'ידל אחות בשם סינדי ואח בשם קולין. צ'ידל למד ב"תיכון מזרח" בדנבר שם סיים את לימודיו בהצלחה, לאחר מכן התקבל צ'ידל ל"מכון לאומנויות של קליפורניה".
צ'ידל נשוי משנת 1997 לשחקנית ברידגיד קולטר, להם נולדו שתי בנות.
צ'ידל פרץ לתודעה ב-1987 בדרמת המלחמה "גבעת האמיצים". ב-1995 שיחק צ'ידל בדרמת הפשע "האשה שלבשה כחול" לצידו של דנזל וושינגטון, תפקידו בסרט תרם משמעותית להמשך דרכו בתחום הקולנוע. ב-1997 שיחק צ'ידל בתפקיד ראשי בדרמת הפשע מועמדת 3 פרסי האוסקר של פול תומאס אנדרסון "לילות בוגי", בו גילם צ'ידל את באק סווף שמתחתן עם כוכבת פורנו מקומית בשם ג'סי וינסנט. בנוסף שיחק צ'ידל גם במותחן האקשן "וולקנו" לצידו של טומי לי ג'ונס.
ב-1998 זכה צ'ידל בפרס גלובוס הזהב על תפקידו בדרמה "חבורת הפרחחים", על משחקו קיבל צ'ידל גם מועמדות לפרס אמי. כמו כן שיחק צ'ידל לצידם של ג'ורג' קלוני וג'ניפר לופז במותחן הפשע הרומנטי מועמד 2 פרסי האוסקר של סטיבן סודרברג "רומן לא חוקי" ובדרמה הקומית של וורן ביטי "בולוורת'". ב-1999 קיבל צ'ידל מועמדות נוספת לפרס אמי, על תפקידו בדרמה "שיעור לפני המוות".
בשנת 2000 השתתף צ'ידל לצד מייקל דאגלס ובניסיו דל טורו בדרמת הפשע זוכת 4 פרסי האוסקר של סטיבן סודרברג "טראפיק", בה גילם צ'ידל את דמותו של מונטל גורדון סוכן המנהל לאכיפת (חוקי) הסמים. בנוסף השתתף צ'ידל גם בדרמת המותחן הבדיונית של בריאן דה פלמה "המשימה מאדים" לצידו של גארי סיניז, בו גילם צ'ידל את לוק גרהאם, ניצול שמצא צוות המשימה על כוכב מאדים. כמו כן שיחק צ'ידל לצידו של ניקולס קייג' בדרמה הקומית "חתונה על תנאי".
ב-2001 קיבל צ'ידל את מועמדות פרס אמי השלישית שלו על תפקידו בסרט "דברים מאחורי השמש". צ'ידל גם הופיע במותחן האקשן "שם קוד: דג חרב" לצידם של ג'ון טרבולטה ויו ג'קמן ובקומדיית הפשע של סטיבן סודרברג "אושן 11" שם גילם צ'ידל את באשר טר, אחד מצוות השודדים. ב-2003 קיבל צ'ידל מועמדות רביעית לפרס אמי על תפקיד האורח שביצע בסדרה "ER".
שנת 2004 הייתה השנה הטובה והגדולה ביותר של צ'ידל מבחינה מקצועית עד כה עם מועמדות לפרס אוסקר לשחקן הטוב ביותר ולפרס גלובוס הזהב על משחקו בדרמת המלחמה ההיסטורית מועמדת 3 פרסי האוסקר "מלון רואנדה" שמבוססת על אירועים אמיתיים אודות מעשי הטבח שביצעו אנשי שבט ההוטו באנשי שבט הטוטסי במהלך רצח העם ברואנדה ב-1994. בסרט גילם צ'ידל את דמותו של פול ראססבגינה, מנהל בית מלון אירופאי ברואנדה שהקים מחנה פליטים עבור אנשי שבט הטוטסי במהלך רצח העם, מאמציו עזרו להציל 1200 נפשות מתוך מיליון שנרצחו. באותה שנה היה צ'ידל היה שותף לפרויקט גדול נוסף - סרטו זוכה 3 פרסי האוסקר של פול האגיס "התרסקות", אותו הפיק צ'ידל. מלבד ההפקה השתתף צ'ידל גם כשחקן ראשי בסרט וגילם את דמותו של גרהאם ווטרס, בלש במשטרת לוס אנג'לס המנותק ממשפחתו העניה. על משחקו בסרט קיבל צ'ידל מועמדות לפרס באפט"א. כמו כן הופיע צ'ידל בסרט ההמשך לקומדיית הפשע המצליחה של סטיבן סודרברג "אושן 12", בו המשיך לגלם את באשר טר, איש החשמל של הצוות.
ב-2007 השתתף צ'ידל בחלק השלישי בטרילוגיית קומדיית הפשע של סטיבן סודרברג "אושן 13". בנוסף שיחק צ'ידל בדרמה "שמור עלי", בסרט גילם צ'ידל את ד"ר אלן ג'ונסון, רופא שיניים שמנסה לעזור לחברו מתקופת לימודיו צ'ארלי פינמן (אדם סנדלר) שאיבד את אשתו ושלוש בנותיו בפיגועי 11 בספטמבר. לאחר מכן הופיע צ'ידל במותחן הפשע "הבוגד" ובקומדייה המשפחתית "בית מלון לכלבים". ב-2010 החליף צ'ידל את טראנס הווארד בתפקיד קולונל ג'יימס "רודי" רודס/וור משין בסרט גיבורי העל שובר הקופות "איירון מן 2". ב-2011 שיחק צ'ידל בקומדיית הפשע האירית המוערכת "שומר חוק" בתפקיד סוכן הFBI וונדל אוורט. ב-2012 שיחק בדרמה של רוברט זמקיס "הטיסה" בתפקיד הפרקליט יו לאנג.
החל מ-2012 מככב צ'ידל ב-"House of Lies", סדרת טלוויזיה של שואוטיים, בה הוא מגלם את דמותו של היועץ העסקי מרטי קאן. על תפקידו זה זכה ב-2012 בפרס גלובוס הזהב לשחקן הטוב ביותר בסדרה קומית.
EnglishالعربيةAsturianuAzərbaycancaБългарскиCatalàČeštinaDanskDeutschΕλληνικάEspañolفارسیSuomiFrançaisGalegoMagyarՀայերենBahasa IndonesiaItaliano日本語한국어MalagasyМонголBahasa MelayuNederlandsNorsk bokmålPolskiPortuguêsRomânăРусскийScotsSrpskohrvatski / српскохрватскиSimple EnglishShqipСрпски / srpskiSvenskaTagalogTürkçeУкраїнська中文	עריכת קישורים	נערך לאחרונה ב־08:53, 20 ביולי 2015.